प्रेस विज्ञप्ति

आर्थिक वर्ष 2074/75 को फागुन मसान्त सम्मको बजेट कार्यान्वयन समीक्षा एवम आगामी आर्थिक वर्षको बजेट तर्जुमाको तयारी सम्वन्धी बैठक मिति 2074 चैत्र 23 गते माननीय अर्थमन्त्री डा. युवराज खतिवडाज्यूको अध्यक्षतामा सम्पन्न भयो ।

सो अवसरमा माननीय अर्थमन्त्री डा. युवराज खतिवडाले चालु आर्थिक वर्षको लक्ष्य अनुसार प्रगति हासिल हुने गरी बजेट कार्यान्वयन गर्न र आगामी आर्थिक वर्ष 2075/76 को बजेट तर्जुमा गर्दा संघीयता कार्यान्वयको मोडलमा चालु आर्थिक वर्षको बजेटमा आधारित नभै शुन्यमा आधारित आफ्नो तयारी गर्न, स्थानीय सरकारको कार्य भूमिकालाई सहजीकरण हुने गरी मार्गचित्र बनाएर काम गर्न मन्त्रालयका सचिवहरुलाई निर्देशन दिनु भएको थियो। साथै बजेट तर्जुमा गर्दा पर्याप्त पूर्वतयारी गर्ने, दातृ निकायसंग सहायता संझौता गर्दा आफ्नो तर्फबाट तयारी गरेर मात्र गुणात्मक सम्झौता गर्ने, बजेट नियमन र सहजीकरण गर्दा कार्यान्वयनको प्रभावकारिता हेर्ने र गैर बजेटरी बजेट माग गर्ने प्रवृत्तिले संसदीय मर्यादा माथि अवमूल्यन गरेको ठहरिने हुँदा यस विषयलाई गम्भिर रुपमा लिनुपर्ने विषयमा जोड दिनु भयो।

कार्यक्रममा विभिन्न मन्त्रालयका सचिवज्यूहरुले आ-आफ्नो मन्त्रालयको फागुन मसान्तसम्मको बजेट खर्चको अवस्था, बजेट कार्यान्वयमा रहेका समस्या एवं आगामी रणनीतिको वारेमा प्रस्तुति गर्नु भयो ।

सो अवसरमा सचिव(राजस्व) श्री शिशिरकुमार ढुङ्गानाज्यूले बजेट तर्जुमा र खर्चको क्रममा सवै मन्त्रालयले वित्तीय उत्तरदायित्व सम्वन्धी अनुशासन कायम गर्ने, स्रोत सुनिश्चितता भएका कार्यक्रमलाई आगामी वर्षको बजेट तर्जुमा गर्दा नियमित कार्यक्रम भित्र पार्ने गरी तयारी गर्ने, प्राथमिकता प्राप्त कार्यक्रममा स्रोत Earmark गरेर मात्र अन्य कार्यक्रममा तय गर्नुपर्ने विषयमा विशेष जोड दिनु भयो।

 समीक्षा कार्यक्रमको शुरुवातमा अर्थ मन्त्रालय अनुगमन तथा मूल्यांकन महाशाखा प्रमुख अर्जुनप्रसाद पोखरेलले चालु आर्थिक वर्ष 2074/75 को फागुन मसान्तसम्मको बजेट कार्यान्वयन प्रगति अवस्था, अघिल्लो द्वैमासिक समीक्षामा भएका निर्णयको कार्यान्वयन अवस्था, वैदेशिक सहायता सोधभर्ना बाँकीको विवरण एवम चालु आर्थिक वर्षको फागुन मसान्तसम्मको खर्चको तुलनात्मक अवस्था देखिने निम्नानुसारको खर्चको आँकडा पेश गर्नु भएको थियो। सोही क्रममा राष्ट्रिय योजना आयोगका तर्फबाट सह-सहिव खोमराज कोईरालाले आगामी आर्थिक वर्ष 2075/76 को लागि बजेट तर्जुमा गर्दा ध्यान दिनु पर्ने विषय एवम योजना आयोगको धारणा प्रस्तुत गर्नु भएको थियो ।

फागुन मसान्त सम्मको खर्चको अवस्था

|  |  |  |  |  |  |
| --- | --- | --- | --- | --- | --- |
| क्र.सं. | खर्च शिर्षक | 2073/74 फागुन सम्मको खर्च रकम | 2074/75 फागुन सम्मको खर्च रकम | 2073/74 फागुन सम्मको खर्च प्रतिशत | 2074/75 फागुन सम्मको खर्च प्रतिशत |
| 1 | चालु खर्च | २९५.०५ अर्व | ४०२.४८ अर्व | ४७.८1  | 50.09  |
| 2 | पूँजीगत खर्च | ६८.१७ अर्व | ९३.७० अर्व | २१.८५  | 27.96  |
| 3 | वित्तीय व्यवस्था | ३९.१७ अर्व | ३१.७१ अर्व | ३२.70  | 22.61  |
|  | जम्मा | 402.39 अर्व | 527.89अर्व | 38.36%  | 41.27%  |